রবিবার লখনউয়ে ধ্যান চাঁদ স্টেডিয়ামে চক দে ইন্ডিয়া! ১৫ বছর পর জুনিয়র বিশ্বকাপ জিতল ভারত। বেলজিয়ামকে হারাল ২-১ গোলে। জয়ের পর উপচে পড়া গ্যালারিতে সমর্থকরা মোবাইল ফোনের আলো জ্বালিয়ে পালন করলেন জয়োৎসব। 
কলকাতার বাড়িতে বসে সেই দৃশ্য দেখে মন খারাপ প্রাক্তন গোলকিপার ভরত ছেত্রী’র। গত ২০ বছরে বাংলা থেকে জাতীয় দলের প্রতিনিধিত্ব করা একমাত্র খেলোয়াড়! ১৫ বছর আগে জুনিয়র বিশ্বকাপ জেতা সেই ভারতীয় দলেরও গোলকিপার ছিলেন তিনি। রবিবার ভরত বললেন, ‘‘এই দলে একজনও বাঙালি খেলোয়াড় নেই! অথচ এখানেও প্রতিভাবান খেলোয়াড় আছে। শুধু পরিকাঠামোর অভাবে আজ বাংলার হকির এই অবস্থা।’’ ভরত ছেত্রীর ২০ বছর আগে ভারতের জার্সি গায়ে খেলা বাংলার খেলোয়াড় ছিলেন বলজিৎ সিংহ সাইনি। সম্প্রতি জাতীয় অনূর্ধ্ব ১৯ ক্রিকেট দলেও সুযোগ পাননি বাংলার কোনও ক্রিকেটার।
রাজ্য হকিতে অনূর্ধ্ব ২১ দল আছে। কিন্তু সম্প্রতি জুনিয়র জাতীয় প্রতিযোগিতায় এই দলের পারফরম্যান্স? গ্রুপ লিগ থেকেই বিদায় নিয়েছে তারা। জাতীয় প্রতিযোগিতায় খেলতে যাওয়ার আগে বাংলার জুনিয়র ছেলেরা স্পোর্টস অথরিটি অফ ইন্ডিয়ার (সাই) কৃত্রিম ঘাসের মাঠে অনুশীলন করার সুযোগ পান? জবাব দিতে পারেননি রাজ্য হকি সংস্থার প্রেসিডেন্ট পদে প্রায় তিন দশক ধরে থাকা প্রাক্তন অলিম্পিয়ান গুরবক্স সিংহ। প্রসঙ্গ এড়িয়ে গিয়ে চেন্নাই থেকে রবিবার ফোনে তাঁর মন্তব্য, ‘‘অ্যাস্ট্রোটার্ফ না থাকার জন্যই আমাদের হকির এই দুর্দশা। ইস্টবেঙ্গল, মোহনবাগান আর মহমেডান স্পোর্টিং মাঠে লিগ হয়। কিন্তু জাতীয় টুর্নামেন্ট হয় অ্যাস্ট্রোটার্ফে। স্বাভাবিকভাবেই আমাদের ছেলেরা জাতীয় স্তরে ব্যর্থ হয়।’’ 
ফাইনালে বেলজিয়ামের বিরুদ্ধে একপেশে খেলেই জিতল ভারত। রিভার্স ফ্লিকে দুর্দান্ত গোল করলেন গুর্জন্ত সিংহ। ভারতের হয়ে দ্বিতীয় গোল সিমরানজিৎ সিংহের। ভরত ছেত্রী বলছেন, ‘‘এখন জুনিয়র এবং সিনিয়র, দু’টো জাতীয় দলেই অধিকাংশ খেলোয়াড় আসছে পঞ্জাব, হরিয়ানা, ঝাড়খণ্ড থেকে। প্রত্যেকটা রাজ্যে একটার বেশি অ্যাস্ট্রোটার্ফ! রাজ্য সরকারের সহায়তা রয়েছে। সাইয়ের উদ্যোগে এই রাজ্যগুলোতে কৃত্রিম ঘাসের মাঠ হয়েছে।’’ 
জয়ের পর রবিবার লখনউ থেকে ফোনে উচ্ছ্বসিত ভারতীয় দলের কোচ হরেন্দ্র সিংহ বললেন, ‘‘আমার কোচিং জীবনের সবচেয়ে বড় প্রাপ্তি। ছেলেদের কাছে আমি কৃতজ্ঞ।’’ সাংবাদিকদের সামনে এসে তিনি সদর্পে এমন কথাও বলে দিয়েছেন, ‘‘ভারতীয় হকির ভবিষ্যৎ আবারও খুব উজ্জ্বল।’’  কিন্তু বাংলার হকিতে এই অন্ধকার? জাতীয় দলে বাংলার খেলোয়াড় না থাকা নিয়ে হরেন্দ্র সিংহের মন্তব্য, ‘‘খেলোয়াড় না থাকলেও বাংলার অবদান কিন্তু থেকে গেল। দলীয় সংহতি এবং খেলোয়াড়দের মানসিকভাবে চাঙ্গা রাখার জন্য মনোবিদ মৃণাল চক্রবর্তীর ভূমিকাকে অস্বীকার করা যাবে না।’’
বিশ্বজয়ে মনোবিদের নেপথ্য ভূমিকাই একমাত্র সান্ত্বনা পুরস্কার বাংলার!